## Pravilnik o pošiljkama za koje nije potrebno rješenje o veterinarskim uvjetima za uvoz

### NN 53/2011 (11.5.2011.), Pravilnik o pošiljkama za koje nije potrebno rješenje o veterinarskim uvjetima za uvoz

MINISTARSTVO POLJOPRIVREDE, RIBARSTVA I RURALNOG RAZVOJA

1168

Na temelju članka 73. stavka 4. Zakona o veterinarstvu (»Narodne novine«, broj 41/07) ministar poljoprivrede, ribarstva i ruralnog razvoja donosi

PRAVILNIK

O POŠILJKAMA ZA KOJE NIJE POTREBNO RJEŠENJE O VETERINARSKIM UVJETIMA ZA UVOZ

I. OPĆE ODREDBE

Članak 1.

Ovim se Pravilnikom određuju vrste pošiljaka za koje pri uvozu nije potrebno rješenje o veterinarskim uvjetima za uvoz (u daljnjem tekstu: rješenje).

Članak 2.

Odredbe ovoga Pravilnika ne primjenjuju se na pošiljke koje potječu iz države ili dijela države za koje je na snazi zabrana uvoza i provoza pošiljaka.

II. UVOZ

Žive životinje

Članak 3.

Pošiljke živih životinja za koje nije potrebno rješenje pri uvozu su:

1. Pošiljke živih životinja podrijetlom iz država članica Europske unije (u daljnjem tekstu: EU), osim životinja koje se uvoze u centre za sakupljanje sjemena, jajnih stanica i zametaka, a namijenjene su za dobivanje sjemena, jajnih stanica i za prirodni pripust;

2. Pošiljke registriranih kopitara, kućnih ljubimaca, laboratorijskih životinja, golubova za takmičenja i izložbe, pčela, bumbara te drugih insekata, živih mamaca za primamu riba i puževa podrijetlom iz zemalja koje nisu države članice EU (u daljnjem tekstu: treće zemlje).

Proizvodi životinjskog podrijetla

Članak 4.

Pošiljke proizvoda životinjskog podrijetla za koje nije potrebno rješenje pri uvozu su:

1. Pošiljke svih vrsta proizvoda životinjskog podrijetla koji se uvoze iz država članica EU;

2. Pošiljke proizvoda životinjskog podrijetla koje se uvoze iz trećih zemalja, a proizvedene su u EU odobrenim objektima, osim pošiljaka svježeg mesa (rashlađenog i smrznutog), iznutrica i mesnih pripravaka.

Članak 5.

Iznimno od članka 4. ovoga Pravilnika rješenje pri uvozu je potrebno za sljedeće pošiljke:

1. Laboratorijskih uzoraka iz tarifnog broja (T.O.) 3001 i 3002;

2. Trgovačkih uzoraka podrijetlom iz trećih zemalja, odnosno proizvoda koji su namijenjeni izložbama, sajmovima i drugim manifestacijama koji sukladno članku 16. Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske (»Narodne novine“, broj 132/08 i 153/09) moraju u tu svrhu biti odobreni od nadležnog tijela;

3. Uzoraka proizvoda podrijetlom iz trećih zemalja koji su namijenjeni posebnim istraživanjima ili analizama, ako je službenim pregledom moguće utvrditi da takvi proizvodi nisu namijenjeni prehrani ljudi te da će ti proizvodi, osim količina, koje su bile utrošene za analizu, nakon provedenih istraživanja ili analiza biti uništeni ili vraćeni.

III. ZAVRŠNE ODREDBE

Članak 6.

Danom stupanja na snagu ovoga Pravilnika prestaje važiti Pravilnik o pošiljkama koje se mogu uvoziti bez rješenja kojim se utvrđuju veterinarski uvjeti za uvoz pošiljaka (»Narodne novine«, broj 73/09, 100/09 i 04/10).

Članak 7.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/10-01/162

Urbroj: 525-11-2-0486/11-3

Zagreb, 8. travnja 2011.

Potpredsjednik Vlade
Republike Hrvatske i ministar
poljoprivrede, ribarstva i ruralnog razvoja
Petar Čobanković, v. r.

Pravilnik, NN 53/2011-1168